Ένα βότσαλο στη λίμνη (ταινία)

Το Ένα βότσαλο στη λίμνη είναι μια ελληνική, κωμική, κινηματογραφική ταινία του 1952, σε παραγωγή της Μήλας Φιλμ και συμπαραγωγή Μήλας Φίλμ - Νάχας & ΣΙΑ, σε σκηνοθεσία Αλέκου Σακελλάριου και σενάριο του ίδιου και του Χρήστου Γιαννακόπουλου με βάση το ομότιτλο θεατρικό τους έργο.

 Ο Μανώλης Σκουντρής (Βασίλης Λογοθετίδης) είναι συνέταιρος σε επιχείρηση εργολαβιών και κατασκευών. Είναι παντρεμένος επί 12 χρόνια με τη Βέτα (Μαίρη Λαλοπούλου) και είναι πιστός σύζυγος και συντηρητικός αλλά πολύ τσιγκούνης. Ελέγχει λεπτομερώς και την παραμικρή δαπάνη που γίνεται σπίτι του αλλά και στο γραφείο του και αρνείται ακόμα και δώρο στη γυναίκα του. Από την άλλη, ο συνεργάτης του, ο Γιώργος Καρανάσος (Βαγγέλης Πρωτοπαππάς), είναι ένας ανοιχτοχέρης γλεντζές με ελάττωμα, την αδυναμία του στις γυναίκες, αν και είναι κι αυτός παντρεμένος. Μια βραδιά, μία από τις φιλενάδες του Γιώργου, η Μάργκαρετ (Καίτη Λαμπροπούλου), μία Ελληνοαμερικανίδα, προσκαλεί στο γραφείο τη φίλη της, την Έβελυν (Ίλια Λιβυκού) που είναι κι αυτή Ελληνοαμερικανίδα. Ο Μανώλης θα τη γνωρίσει και θα μείνει έκθαμβος. Έτσι, ο Γιώργος πείθει τον Μανώλη να βγουν ζευγάρια. Ο Μανώλης γοητευμένος παρεκτρέπεται και παρασύρεται ξεχνώντας εντελώς τις συνήθειές του. Ξοδεύει για χάρη της τόσα λεφτά, όσα δεν έχει ξοδέψει για τη γυναίκα του στα 12 χρόνια που είναι παντρεμένοι. Όμως για κακή του τύχη, η Έβελυν είναι η μικρή ξαδερφούλα της γυναίκας του, που την περίμεναν, την επομένη, ώστε να της κάνουν το τραπέζι. Οι άσχημες αυτές συγκυρίες, εν τέλει, θα περιπλέξουν πολύ την ήσυχη ζωή που είχε ο Μανώλης μέχρι τότε, αλλά στο τέλος, η Έβελυν, τον πείθει να είναι ανοιχτοχέρης, απέναντι στη γυναίκα του που την είχε παραμελήσει τελείως. Βασίλης Λογοθετίδης .... Μανώλης Σκουντρής Ίλια Λιβυκού .... Έβελυν (Βαγγελίτσα), ξαδέρφη της Βέτας από την Αμερική Μαίρη Λαλοπούλου .... Βέτα Σκουντρή Βαγγέλης Πρωτοπαππάς .... Γιώργος Καρανάσος Καίτη Λαμπροπούλου .... Μάργκαρετ, φίλη της Έβελυν Ντίνα Σταθάτου ... Σοφία Στέφανος Στρατηγός ... Βαγγέλης Άννα Ρούσου Μιχάλης Παπαδάκης Γιώργος Καρέτας Μπέμπη Μωραϊτοπούλου Η ταινία προβλήθηκε στις αίθουσες των κινηματογράφων, σε Αθήνα-Πειραιά και προάστια το 1952 και έκοψε 151.058 εισιτήρια, καταλαμβάνοντας τη 2η θέση από τις 22 ταινίες εκείνης της χρονιάς. Κυκλοφόρησε και σε μορφή ντιβιντί στις 5 Ιουνίου 2007. Μετά τη μεταφορά του θεατρικού έργου στη μεγάλη οθόνη από τον Αλέκο Σακελλάριο, η ταινία προβάλλεται ξανά, με τίτλο Ο σπαγγοραμένος το 1967, σε σκηνοθεσία Κώστα Καραγιάννη, με τον Λάμπρο Κωνσταντάρα στον πρωταγωνιστικό ρόλο του Μανώλη Σκουντρή. Τα εσωτερικά πλάνα της ταινίας γυρίστηκαν στην Αίγυπτο, στο στούντιο Νασιμπιάν (Nassibian) του Αλεβίζε Ορφανέλι, στο Κάιρο, όπου εκείνη τη χρονιά περιόδευε ο θίασος του Βασίλη Λογοθετίδη. Παραγωγός ήταν ένας Έλληνας της Αιγύπτου, ο Σωτήρης Μήλας. Το τραγούδι "Άλα άνοιξε κι άλλη μπουκάλα" ερμηνεύεται από τον Δημήτρη Σκούταρη, σε στίχους Αλέκου Σακελλάριου και Χρήστου Γιαννακόπουλου σε μουσική Μιχάλη Σουγιούλ. Τέλος, στην ταινία πρωτοεμφανίζεται η Ελληνίδα ηθοποιός Ντίνα Σταθάτου, η οποία στη βραχύβια καριέρα της έπαιξε σε όλες στο πλευρό του Βασίλη Λογοθετίδη. Οι ταινίες που έπαιξε ήταν 4: Ένα βότσαλο στη λίμνη, Δεσποινίς ετών... 39, Σάντα Τσικίτα, Ούτε γάτα ούτε ζημιά και έπειτα χάθηκε τελείως από τις κινηματογραφικές εξελίξεις... Την αφίσα της ταινίας φιλοτέχνησε ο Καϊρινός ζωγράφος Σταμάτης Βασιλείου. Η ταινία αυτή, όπως και οι άλλες ταινίες, εκείνης της αγαπημένης εποχής του ελληνικού κινηματογράφου, έχει ατάκες αλησμόνητες, ας θυμηθούμε μια εξ αυτών: Έβελυν: Για δυο ποτηράκι, όμως, το ουίσκι φαντάζομαι θα φτάσει... Μανώλης: (χαχανίσματα...) Έβελυν: Σας αρέσει το ουίσκι; Μανώλης: Ε, ναι, πως... είπαμε! υπάρχει μια μερίς, η οποία αντιτίθεται, αλλά θα συνέλθει κι αυτή, πού θα πάει; Έβελυν: Τσίριο! Μανώλης: Μανώλη... Έβελυν: Τσίριο! Μανώλης: Μανώλη... από την Κρήτη θα είναι αυτή: Τσύριο Μανώλη;!... Ένα βότσαλο στη λίμνη στο cine.gr Ένα βότσαλο στη λίμνη στην Ταινιοθήκη της Ελλάδος Ένα βότσαλο στη λίμνη στην IMBd Κριτική της ταινίας από τον Σταύρο Γανωτή